**Súťažné podklady**

**Zadanie a podmienky súťaže**

**Identifikácia zákazky a postupu zadávania:**

Nadlimitná zákazka – verejná súťaž podľa § 66 ods. 7 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v platnom znení (ďalej len "ZVO") s predpokladanou hodnotou zákazky vrátane vecnej opcie na vo výške **38 260,00** EUR.

**Názov zákazky: Poistenie motorových vozidiel**

**Identifikácia verejného obstarávateľa:**

Názov: mesto Trnava

Sídlo: Hlavná 1, 917 71 Trnava

URL: www.trnava.sk

Tento dokument je vypracovaný v súlade so ZVO a s ostatnými platnými právnymi predpismi Slovenskej republiky

|  |  |
| --- | --- |
| Za správne a úplné zadefinovanie technickej špecifikácie: | .............................................  Ing. Valéria Durdyová, odbor majetkový  .............................................  JUDr. Jana Tomašovičová, vedúca odboru majetkového |
| Za súlad súťažných podkladov so ZVO: |  |
|  | .............................................  Mgr. Kristína Ščepková, odbor verejného obstarávania,  ............................................. Ing. Katarína Koncošová, PhD., poverená vedením odboru  verejného obstarávania |
| Schválil: | ..............................................  JUDr. Peter Bročka, LL.M.,  primátor mesta |

OBSAH

[A. Podmienky súťaže 3](#_Toc106019003)

[Komunikácia 3](#_Toc106019004)

[1. Komunikácia medzi verejným obstarávateľom a záujemcami/uchádzačmi 3](#_Toc106019005)

[Predkladanie ponuky a jej obsah 4](#_Toc106019006)

[2. Predkladanie ponuky 4](#_Toc106019007)

[3. Obsah ponuky 5](#_Toc106019008)

[4. Zábezpeka 5](#_Toc106019009)

[Otváranie a vyhodnocovanie ponúk 5](#_Toc106019011)

[5. Otváranie ponúk 5](#_Toc106019012)

[6. Vyhodnotenie ponúk 6](#_Toc106019013)

[Ukončenie súťaže 6](#_Toc106019014)

[7. Informácia o výsledku vyhodnotenia ponúk 6](#_Toc106019015)

[8. Súčinnosť úspešného uchádzača potrebná na uzavretie zmluvy/rámcovej dohody 6](#_Toc106019016)

[9. Uzavretie zmluvy/rámcovej dohody 6](#_Toc106019017)

[Ostatné 7](#_Toc106019018)

[10. Zdroj finančných prostriedkov 7](#_Toc106019019)

[11. Skupina dodávateľov 7](#_Toc106019020)

[12. Variantné riešenie 7](#_Toc106019021)

[B. Návrh rámcovej dohody 8](#_Toc106019022)

[C. Opis predmetu zákazky 9](#_Toc106019023)

[13. Názov predmetu zákazky 9](#_Toc106019024)

[14. Opis predmetu zákazky 9](#_Toc106019025)

[D. Kritériá na vyhodnotenie ponúk a spôsob ich uplatnenia 11](#_Toc106019026)

[14. Kritériá na vyhodnotenie ponúk 11](#_Toc106019027)

[Spôsob uplatnenia kritérií 11](#_Toc106019028)

[E. Návrh na plnenie kritérií 12](#_Toc106019029)

[F. Súhlas uchádzača s obsahom návrhu rámcovej dohody 13](#_Toc106019030)

[G. Prílohy súťažných podkladov..........................................................................](#_Toc106019031)........................................................14

# Podmienky súťaže

## Komunikácia

* + 1. Komunikácia medzi verejným obstarávateľom a záujemcami/uchádzačmi
       1. Verejný obstarávateľ pri komunikácii s uchádzačmi resp. záujemcami postupuje v zmysle § 20 Zákona č 343/2015 Z. z. o verejnom obstarávaní a o zmene a doplnení niektorých zákonov v znení niektorých predpisov (ďalej len ZVO) prostredníctvom komunikačného rozhrania systému JOSEPHINE. **Tento spôsob komunikácie sa týka akejkoľvek komunikácie a podaní medzi verejným obstarávateľom a záujemcami, resp. uchádzačmi, a to vrátane uplatňovania revíznych postupov podľa ZVO**.
       2. Komunikácia sa medzi verejným obstarávateľom a záujemcami/uchádzačmi uskutočňuje v štátnom (slovenskom) jazyku a spôsobom, ktorý zabezpečí úplnosť a obsah údajov uvedených v ponuke, podmienkach účasti a zaručí ochranu dôverných a osobných údajov uvedených v týchto dokumentoch. Ak je doklad alebo dokument vyhotovený v cudzom jazyku, predkladá sa spolu s jeho úradným prekladom do slovenského jazyka; to neplatí pre ponuky, návrhy, doklady a dokumenty vyhotovené v českom jazyku. Ak sa zistí rozdiel v ich obsahu, rozhodujúci je úradný preklad do slovenského jazyka.
       3. Systém JOSEPHINE je na účely tohto verejného obstarávania softvér na elektronizáciu zadávania verejných zákaziek. Systém JOSEPHINE je webová aplikácia na doméne <https://josephine.proebiz.com>.
       4. Na bezproblémové používanie systému JOSEPHINE je nutné používať jeden z podporovaných internetových prehliadačov:

- Mozilla Firefox verzia 13.0 a vyššia,

- Google Chrome,

- Microsoft Edge.

* + - 1. **Pravidlá pre doručovanie** – zásielka sa považuje za doručenú záujemcovi/uchádzačovi, ak jej adresát bude mať objektívnu možnosť oboznámiť sa s jej obsahom, tzn. akonáhle sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE, a to v súlade s funkcionalitou systému.
      2. Ak je odosielateľom zásielky verejný obstarávateľ, tak záujemcovi resp. uchádzačovi bude na ním určený kontaktný e-mail/e-maily bezodkladne odoslaná informácia o tom, že k predmetnej zákazke existuje nová zásielka/správa. Záujemca resp. uchádzač sa prihlási do systému JOSEPHINE a v komunikačnom rozhraní zákazky bude mať zobrazený obsah komunikácie – zásielky, správy. Záujemca resp. uchádzač si môže v komunikačnom rozhraní zobraziť celú históriu o svojej komunikácii s verejným obstarávateľom.
      3. Ak je odosielateľom zásielky záujemca resp. uchádzač, tak po prihlásení do systému JOSEPHINE a k predmetnému obstarávaniu môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme JOSEPHINE v súlade s funkcionalitou systému.
      4. Verejný obstarávateľ odporúča záujemcom, ktorí chcú byť informovaní o prípadných aktualizáciách týkajúcich sa zákazky prostredníctvom notifikačných e-mailov, aby v danej zákazke zaklikli tlačidlo „ZAUJÍMA MA TO“ (v pravej hornej časti obrazovky). Notifikačné e-maily sú taktiež doručované záujemcom, ktorí sú evidovaní na elektronickom liste záujemcov pri danej zákazke.
      5. Verejný obstarávateľ umožňuje neobmedzený a priamy prístup elektronickými prostriedkami k súťažným podkladom a k ďalším doplňujúcim podkladom. Verejný obstarávateľ tieto všetky podklady / dokumenty bude uverejňovať ako elektronické dokumenty v príslušnej časti zákazky v systéme JOSEPHINE.
      6. **Registrácia**. Uchádzač má možnosť sa registrovať do systému JOSEPHINE pomocou hesla alebo aj pomocou občianskeho preukazu s elektronickým čipom a bezpečnostným osobnostným kódom (eID).
      7. **Autentifikácia**. Predkladanie ponúk je umožnené iba autentifikovaným uchádzačom. Autentifikáciu je možné vykonať týmito spôsobmi:

v systéme JOSEPHINE registráciou a prihlásením pomocou občianskeho preukazu s elektronickým čipom a bezpečnostným osobnostným kódom (eID). V systéme JOSEPHINE je autentifikovaná spoločnosť, ktorú pomocou eID registruje štatutár danej spoločnosti. Autentifikáciu vykonáva poskytovateľ systému JOSEPHINE a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

nahraním kvalifikovaného elektronického podpisu (napríklad podpisu eID) štatutára danej spoločnosti na kartu užívateľa po registrácii a prihlásení do systému JOSEPHINE. Autentifikáciu vykoná poskytovateľ systému JOSEPHINE a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

vložením dokumentu preukazujúceho osobu štatutára na kartu užívateľa po registrácii, ktorý je podpísaný elektronickým podpisom štatutára, alebo prešiel zaručenou konverziou. Autentifikáciu vykoná poskytovateľ systému JOSEPHINE a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

vložením plnej moci na kartu užívateľa po registrácii, ktorá je podpísaná elektronickým podpisom štatutára aj splnomocnenou osobou, alebo prešla zaručenou konverziou. Autentifikáciu vykoná poskytovateľ systému JOSEPHINE a to v pracovné dni v čase 8.00 – 16.00 hod. O dokončení autentifikácie je uchádzač informovaný e-mailom.

## Predkladanie ponuky a jej obsah

* + 1. Predkladanie ponuky
       1. Autentifikovaný uchádzač si po prihlásení do systému JOSEPHINE v prehľade - zozname obstarávaní vyberie predmetné obstarávanie a vloží svoju ponuku do určeného formulára na príjem ponúk, ktorý nájde v záložke „Ponuky a žiadosti“.
       2. Uchádzač predkladá ponuku v elektronickej podobe v lehote na predkladanie ponúk, ktorá je uvedená v oznámení o vyhlásení verejného obstarávania. Ponuka je vyhotovená elektronicky v zmysle § 49 ods. 1 písm. a) ZVO a vložená do systému JOSEPHINE umiestnenom na webovej adrese <https://josephine.proebiz.com/>.
       3. Elektronická ponuka sa vloží vyplnením ponukového formulára a vložením požadovaných dokladov a dokumentov v systéme JOSEPHINE umiestnenom na webovej adrese <https://josephine.proebiz.com/>.
       4. V predloženej ponuke prostredníctvom systému JOSEPHINE musia byť pripojené požadované naskenované doklady (odporúčaný formát je „PDF“ vytvorený naskenovaním z originálov alebo ich úradne osvedčených kópií) tak, ako je uvedené v týchto súťažných podkladoch (viď bod 3. Obsah ponuky) a vyplnenie položkového elektronického formulára.
       5. Uchádzačom navrhovaná cena za dodanie požadovaného predmetu zákazky, uvedená v ponuke uchádzača, musí byť vyjadrená v EUR (Eurách) s presnosťou na dve desatinné miesta a vložená do systému JOSEPHINE v tejto štruktúre: cena bez DPH, sadzba DPH, cena s alebo bez DPH [pri vkladaní do systému JOSEPHINE označená ako „Jednotková cena (kritérium hodnotenia)“].
       6. Po úspešnom nahraní ponuky do systému JOSEPHINE je uchádzačovi odoslaný notifikačný informatívny e-mail (a to na emailovú adresu užívateľa uchádzača, ktorý ponuku nahral).
       7. Ponuka uchádzača predložená po uplynutí lehoty na predkladanie ponúk sa elektronicky neotvorí.
       8. Uchádzač môže predloženú ponuku vziať späť do uplynutia lehoty na predkladanie ponúk. Uchádzač pri odvolaní ponuky postupuje obdobne ako pri vložení prvotnej ponuky (kliknutím na tlačidlo „Stiahnuť ponuku“ a predložením novej ponuky).
       9. Uchádzači sú svojou ponukou viazaní do uplynutia lehoty viazanosti ponúk, ktorá je uvedená v oznámení o vyhlásení verejného obstarávania.
       10. Všetky náklady a výdavky spojené s prípravou a predložením ponuky, bez ohľadu na výsledok verejného obstarávania, znáša uchádzač, a to bez nároku na ich náhradu voči verejnému obstarávateľovi.
    2. Obsah ponuky
       1. Uchádzač predloží doklady preukazujúce splnenie podmienok účasti určených verejným obstarávateľom v oznámení o vyhlásení verejného obstarávania, Oddiel III.1) PODMIENKY ÚČASTI. Uchádzač môže v zmysle § 39 ZVO predbežne nahradiť doklady na preukázanie splnenia podmienok účasti predložením jednotného európskeho dokumentu (JED). Prípadný zápis uchádzača v zozname hospodárskych subjektov vedený Úradom pre verejné obstarávanie verejný obstarávateľ overí podľa § 152 ods. 4 ZVO.
       2. Uchádzač predloží písomné vyhlásenie uchádzača podľa vzoru uvedeného v časti F. týchto súťažných podkladov, že súhlasí s obsahom návrhu rámcovej dohody podľa časti B. týchto súťažných podkladov. Dokument musí byť podpísaný osobou oprávnenou konať za uchádzača.
       3. Uchádzač predloží riadne vyplnený návrh na plnenie kritérií podľa vzoru uvedeného v časti E. týchto súťažných podkladov. Všetky vkladané hodnoty musia byť zadané s presnosťou na dve desatinné miesta. V prípade nesúladu hodnoty ponuky podľa položkového elektronického formuláru systému JOSEPHINE podľa bodu 2.4. a 2.5. týchto súťažných podkladov, ktorý predstavuje len nevyhnutnú funkcionalitu tohto elektronického systému a návrhu na plnenie kritérií, predmetom vyhodnocovania ponúk bude hodnota ponuky uvedená v návrhu na plnenie kritérií.
       4. Uchádzač predloží riadne vyplnenú Prílohu č. 1 Tabuľka č. 1 - Zoznam motorových vozidiel pre povinné zmluvné poistenie, Prílohu č. 2 Tabuľka č. 2 - Zoznam motorových vozidiel pre havarijné poistenie a Prílohu č. 3 Tabuľka č. 3 - Zoznam motorových vozidiel pre poistenie osôb prepravovaných v motorovom vozidle týchto súťažných podkladov ako súbor programu (Microsoft) Excel (formát xls.). Uchádzač vyplní v každej prílohe stĺpce, kde sa nachádza upozornenie: „VYPLNÍ UCHÁDZAČ“.
       5. V prípade, ak na základe dohody o plnomocenstve podpíše ponuku v mene uchádzača iná osoba, tak ponuka uchádzača musí obsahovať ako svoju súčasť aj príslušnú **plnú moc**.
       6. Ak ide o uchádzača – skupinu dodávateľov, tento predloží dohodu o plnomocenstve v zmysle bodu 11.2. súťažných podkladov; dokument musí byť podpísaný osobami oprávnenými konať za jednotlivých členov skupiny.
       7. Ak uchádzač nevypracoval ponuku sám, uvedie v ponuke informáciu o osobe, ktorej služby alebo podklady pri jej vypracovaní využil. Údaje podľa prvej vety uchádzač uvedie v rozsahu meno a priezvisko, obchodné meno alebo názov, adresa pobytu, sídlo alebo miesto podnikania a identifikačné číslo, ak bolo pridelené.
       8. Uchádzač uvedie aj zoznam dôverných informácií s identifikáciou čísla strany a textu obsahujúceho dôverné informácie, ak ich jeho ponuka obsahuje.
    3. Zábezpeka

Verejný obstarávateľ nevyžaduje, aby uchádzač v lehote viazanosti ponúk zabezpečil viazanosť svojej ponuky zábezpekou.

## Otváranie a vyhodnocovanie ponúk

* + 1. Otváranie ponúk
       1. Otváranie ponúk sa uskutoční elektronicky v mieste - on-line priestore systému JOSEPHINE a v čase uvedenom v oznámení o vyhlásení verejného obstarávania.
       2. Otváraním ponúk elektronicky prostredníctvom systému JOSEPHINE sa rozumie ich on-line sprístupnenie komisii/verejnému obstarávateľovi.
       3. Otvárania ponúk sa môžu zúčastniť len uchádzači, ktorí v lehote na predkladanie ponúk riadne predložili ponuku do tejto zákazky. Uchádzači môžu vstúpiť do on-line prostredia pre sprístupnenie na totožnom mieste, ako predložili svoju ponuku (v totožnej záložke). Všetky prístupy do on-line prostredia budú zaprotokolované a automaticky logované do protokolu systému JOSEPHINE.
       4. Komisia/verejný obstarávateľ zverejní počet predložených ponúk a návrhy na plnenie kritérií, ktoré sa dajú vyjadriť číslom a v súlade s § 52 ods. 3 ZVO pošle uchádzačom, ktorí predložili ponuku v lehote na predkladanie ponúk zápisnicu z otvárania ponúk, a to bezodkladne po ich otvorení, najneskôr však do piatich pracovných dní odo dňa otvárania ponúk.
    2. Vyhodnotenie ponúk
       1. Pri tejto verejnej súťaži verejný obstarávateľ postupuje podľa § 66 ods. 7 písm. b) ZVO, t. j. vyhodnotenie splnenia podmienok účasti a vyhodnotenie ponúk z hľadiska splnenia požiadaviek na predmet zákazky sa uskutoční po vyhodnotení ponúk na základe kritérií na vyhodnotenie ponúk. Vyhodnotenie ponúk podľa hodnotiaceho kritéria určí predbežné poradie ponúk, kedy verejný obstarávateľ vyhodnotí u uchádzača, ktorý sa umiestnil na prvom mieste v poradí splnenie podmienok účasti a požiadaviek na predmet zákazky. Ak dôjde k vylúčeniu uchádzača alebo jeho ponuky, verejný obstarávateľ vyhodnotí splnenie podmienok účasti a požiadaviek na predmet zákazky u ďalšieho uchádzača v poradí. Ponuky uchádzačov sa budú vyhodnocovať v súlade s príslušnými ustanoveniami ZVO (§ 40, § 53).

## Ukončenie súťaže

* + 1. Informácia o výsledku vyhodnotenia ponúk
       1. Verejný obstarávateľ po vyhodnotení ponúk, a po skončení postupu podľa § 55 ods. 1 ZVO a po odoslaní všetkých oznámení o vylúčení uchádzača, bezodkladne písomne oznámi dotknutým uchádzačom výsledok vyhodnotenia ponúk, vrátane poradia uchádzačov a súčasne uverejní informáciu o výsledku vyhodnotenia ponúk a poradie uchádzačov v profile. Úspešnému uchádzačovi umiestnenému na prvom mieste v poradí oznámi, že jeho ponuku prijíma. Neúspešnému uchádzačovi oznámi, že neuspel a dôvody neprijatia jeho ponuky.
    2. Súčinnosť úspešného uchádzača potrebná na uzavretie zmluvy/rámcovej dohody
       1. Verejný obstarávateľ neuzavrie rámcovú dohodu s úspešným uchádzačom, ak nie sú splnené podmienky podľa § 11 ZVO.
       2. Uchádzač je povinný poskytnúť verejnému obstarávateľovi riadnu súčinnosť potrebnú na uzavretie rámcovej dohody tak, aby mohla byť uzavretá do 10 pracovných dní odo dňa uplynutia lehôt určených ZVO (§ 56), ak bol na jej uzavretie písomne vyzvaný.
       3. Verejný obstarávateľ vyžaduje, aby úspešný uchádzač v rámci súčinnosti na uzavretie rámcovej dohody, najneskôr však v čase uzavretia rámcovej dohody poskytol verejnému obstarávateľovi zoznam subdodávateľov tak, aby tento obsahoval všetkých známych subdodávateľov v čase uzatvárania rámcovej dohody, predmet subdodávky, finančný podiel subdodávky a údaje o osobe oprávnenej konať za subdodávateľa, v rozsahu meno a priezvisko, adresa pobytu, dátum narodenia.
       4. Úspešný uchádzač v rámci súčinnosti na uzavretie zmluvy predloží verejnému obstarávateľovi:
* kompletný sadzobník pre povinné zmluvné poistenie,
* kompletný sadzobník pre havarijné poistenie,
* kompletný sadzobník pre poistenie osôb prepravovaných v motorovom vozidle,
* všeobecné poistné podmienky, zmluvné dojednanie poisťovateľa.
  + 1. Uzavretie zmluvy/rámcovej dohody
       1. Výsledkom postupu verejného obstarávania bude uzavretie rámcovej dohody s  úspešným uchádzačom, a to v súlade s týmito súťažnými podkladmi a s ponukou predloženou úspešným uchádzačom; trvanie rámcovej dohody je od 1. 7. 2023 do 31. 12. 2023 alebo do vyčerpania jej hodnoty, ktorá je vo výške predpokladanej hodnoty zákazky uvedenej v záhlaví súťažných podkladov.
       2. Podrobné vymedzenie zmluvných podmienok dodania požadovaného predmetu zákazky je vyjadrené vo forme návrhu rámcovej dohody, ktorý je uvedený v časti B. týchto súťažných podkladov.
       3. Verejný obstarávateľ môže uzavrieť rámcovú dohodu s úspešným uchádzačom najskôr jedenásty deň odo dňa odoslania informácie o výsledku vyhodnotenia ponúk podľa ZVO, ak nenastali skutočnosti, ktoré majú vplyv na uzavretie rámcovej dohody podľa § 56 ZVO.

## Ostatné

* + 1. Zdroj finančných prostriedkov
       1. Zákazka bude financovaná z vlastných prostriedkov verejného obstarávateľa a tiež z vlastných prostriedkov organizácií, pre ktoré verejný obstarávateľ túto zákazku obstaráva – pôjde o spoločné verejné obstarávanie.
       2. Verejný obstarávateľ neposkytuje zálohy ani preddavky na úhradu nákladov spojených s plnením rámcovej dohody. Platobné podmienky sú uvedené v návrhu rámcovej dohody v časti B.  týchto súťažných podkladov.
    2. Skupina dodávateľov
       1. Skupina dodávateľov sa v zmysle § 2 ods. 5 ZVO považuje za uchádzača.
       2. Na účely účasti vo verejnom obstarávaní musí skupina dodávateľov stanoviť vedúceho člena skupiny dodávateľov, rozsah jeho kompetencií a určenie kontaktných údajov pre komunikáciu v danom verejnom obstarávaní. Všetci členovia skupiny dodávateľov musia udeliť písomné plnomocenstvo jednému z členov skupiny dodávateľov (vedúci člen skupiny), na všetky úkony spojené s účasťou v danom verejnom obstarávaní a na konanie v mene všetkých členov skupiny dodávateľov počas celého procesu verejného obstarávania, prijímať pokyny v tomto verejnom obstarávaní a konať v mene skupiny pre prípad prijatia ponuky, podpisu rámcovej dohody a komunikácie.
       3. Ak by ponuka skupiny dodávateľov bola prijatá, verejný obstarávateľ za účelom riadneho plnenia rámcovej dohody požaduje, aby účastníci tejto skupiny uzavreli medzi sebou dohodu o združení podľa § 829 Občianskeho zákonníka, z ktorej bude vyplývať, že účastníci tejto dohody zodpovedajú spoločne a nerozdielne za plnenie svojich záväzkov, ktorých plnenie je potrebné k dosiahnutiu dojednaného účelu, ktorým je riadne a včasné plnenie rámcovej dohody.
    3. Variantné riešenie
       1. Verejný obstarávateľ nepovoľuje predloženie variantných riešení a na variantné riešenia, ktoré budú predložené, nebude prihliadať.

# Návrh rámcovej dohody

Návrh rámcovej dohody, ktorý je neoddeliteľnou súčasťou týchto súťažných podkladov, tvorí z dôvodu väčšej prehľadnosti osobitný dokument zverejnený samostatne.

# Opis predmetu zákazky

1. Názov predmetu zákazky

Poistenie motorových vozidiel

1. Opis predmetu zákazky
   1. Číselný kód pre hlavný predmet a doplňujúce predmety zákazky z Hlavného slovníka, prípadne alfanumerický kód z Doplnkového slovníka Spoločného slovníka obstarávania (CPV):

Hlavný predmet: 66514110-0 – Poistenie motorových vozidiel

* 1. Podrobný opis predmetu zákazky

Predmetom zákazky je poistenie motorových vozidiel, a to:

* povinné zmluvné poistenie zodpovednosti za škodu spôsobenú prevádzkou motorového vozidla,
* havarijné poistenie motorových vozidiel,
* poistenie osôb prepravovaných v motorových vozidlách.

Verejný obstarávateľ nevie s určitosťou predvídať svoje potreby ohľadom množstva a typu motorových vozidiel, preto si vyhradzuje právo uplatnenia vecnej opcie na vozidlá vstupujúce do poistenia v priebehu platnosti rámcovej dohody za podmienok uvedených v rámcovej dohode.

**Povinné zmluvné poistenie zodpovednosti za škodu spôsobenú prevádzkou motorového vozidla**

Predmetom poistenia je povinné zmluvné poistenie zodpovednosti za škodu spôsobenú prevádzkou motorového vozidla – súboru vozidiel, ktorých držiteľom alebo vlastníkom je mesto Trnava, organizácie prípadne organizačné zložky mesta Trnava.

Rozsah poistenia je vymedzený podľa zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších prepisov (ďalej len „zákon o poistení“).

Minimálne limity poistného plnenia:

* pre škody na zdraví alebo usmrtení 5 240 000,- €,
* pre vecné škody, ušlý zisk a náklady právneho zastúpenia 1 050 000,- €.

Podľa § 4 zákona o poistení má poistený z poistenia zodpovednosti právo, aby poisťovateľ za neho nahradil poškodenému uplatnené a preukázané nároky na náhradu:

* 1. škody na zdraví a nákladov pri usmrtení, ako aj škody vzniknutej úhradou nákladov zdravotnej starostlivosti, dávok nemocenského poistenia a dávok dôchodkového poistenia,
  2. škody vzniknutej poškodením, zničením, odcudzením alebo stratou veci,
  3. účelne vynaložených nákladov spojených s právnym zastúpením pri uplatňovaní nárokov podľa písmen a), b) a d), ak poisťovateľ nesplnil povinnosti uvedené v § 11 ods. 6 písm. a) zákona o poistení alebo písm. b) alebo poisťovateľ neoprávnene odmietol poskytnúť poistné plnenie, alebo neoprávnene krátil poskytnuté poistné plnenie,
  4. ušlého zisku.

**Miesto poistenia:** Slovenská republika a/alebo cudzí štát, s ktorým Slovenská kancelária poisťovateľov uzavrela dohodu o vzájomnom vyrovnaní nárokov na náhradu škody spôsobenej prevádzkou motorového vozidla.

**Havarijné poistenie motorových vozidiel**

Predmetom poistenia je vozidlo, jeho časť a príslušenstvo tvoriace jeho štandardnú a povinnú výbavu od 01.07.2023 do 31.12.2023.

Poistenie sa dojednáva pre prípad:

1. poškodenia alebo zničenia vozidla v dôsledku havárie (bez ohľadu na to, či k nej dôjde v cestnej premávke alebo mimo cestnej premávky),
2. odcudzenia celého vozidla alebo jeho časti,
3. poškodenia alebo zničenia vozidla v dôsledku živelnej udalosti,
4. úmyselného poškodenia alebo zničenia – vandalizmus (zistený – nezistený).

**Poistenie osôb prepravovaných v motorových vozidlách**

Poistenie osôb prepravovaných v osobných, dodávkových a nákladných motorových vozidlách pre jedno sedadlo v osobnom a pre jedno sedadlo v nákladnom motorovom vozidle:

1. poistenie pre prípad smrti následkom úrazu (s úrazom) PS 16 600,- €
2. poistenie trvalých následkov úrazu (TN úrazu) PS 33 200,- €
3. poistenie času nevyhnutného liečenia následkov úrazu (ČNL úrazu) PS 3 300,- €

**Skratky:**

**TN (trvalé následky) úrazu** ‑ ak zanechá úraz, ktorý nastal v dobe trvania poistenia, trvalé následky.

**ČNL úrazu** ‑ v prípade, že čas potrebný na zahojenie alebo ustálenie telesného poškodenia úrazom, ktorý sa stal poistenému v dobe trvania poistenia, je dlhší ako 7 kalendárnych dní.

**PS -** poistná suma.

**TP –** technický preukaz.

**Osobitné dojednania**

Poistné sa stanoví, ako násobok ročnej sadzby poistného pre jedno sedadlo a počtu miest v jednotlivých motorových vozidlách na základe údajov uvedených v TP.

Poistenie sa vzťahuje minimálne na nasledovné trvalé následky:

* strata dolnej alebo hornej končatiny a to buď úplná alebo čiastočná,
* ochrnutie dolných alebo horných končatín, príp. strata ich hybnosti,
* závažné mozgové poruchy v dôsledku poranenia hlavy,
* čiastočné alebo úplné znefunkčnenie zmyslových orgánov,
* jazvy, ako následok popálenín,
* nezvratné telesné zmeny v dôsledku zlomenín alebo poranenia vnútorných orgánov.

Poistenie sa vzťahuje na úrazy, ktoré sa prepravovaným osobám stanú minimálne pri nasledovných činnostiach:

* pri nastupovaní do motorového vozidla, bezprostredne pred začatím jazdy,
* pri uvádzaní motora do chodu a následne počas jazdy motorovým vozidlom, avšak len na miestach v motorovom vozidle určených na prepravu osôb,
* pri krátkodobých zastávkach motorového vozidla, ktoré boli nutné z dopravného dôvodu, z dôvodu opravy alebo odstránenia bežnej poruchy vzniknutej počas jazdy, z dôvodu úpravy motorového vozidla a pod., pokiaľ sa úraz stane v motorovom vozidle alebo v jeho bezprostrednej blízkosti, ako aj v dopravnom priestore,
* pri vystupovaní z motorového vozidla, bezprostredne po skončení jazdy.

Poistenie je dojednané s územnou platnosťou: Európa.

Poistenie je bez spoluúčasti.

Poistenie osôb prepravovaných v motorových vozidlách sa vzťahuje len na vozidlá, ktorých sa týka havarijné poistenie motorových vozidiel.

# Kritériá na vyhodnotenie ponúk a spôsob ich uplatnenia

14. Kritériá na vyhodnotenie ponúk

Kritériom na vyhodnotenie ponúk v rámci tohto postupu verejného obstarávania je najnižšia celková cena v EUR bez DPH za celý predmet zákazky. Celková cena za predmet zákazky musí zahŕňať všetky náklady spojené s požadovaným predmetom zákazky.

Spôsob uplatnenia kritérií

Ako prvá v poradí bude označená ponuka s najnižšou celkovou cenou v eur bez DPH , ako druhá v poradí bude označená ponuka s druhou najnižšou celkovou cenou v eur bez DPH. Poradie ostatných ponúk sa stanoví obdobne.

Úspešným uchádzačom sa za predpokladu splnenia podmienok účasti a požiadaviek verejného obstarávateľa na predmet zákazky stane ten uchádzač, ktorého ponuka sa v súlade s touto časťou súťažných podkladov a bodom 6. týchto súťažných podkladov umiestni na prvom mieste v poradí.

# Návrh na plnenie kritérií

**Identifikačné údaje uchádzača:**

Obchodné meno:

Sídlo:

IČO:

Zastúpený:

Kontaktná osoba:

Kontaktné údaje:

Názov zákazky**: „Poistenie motorových vozidiel”**

|  |  |
| --- | --- |
| **Poistenie motorových vozidiel** | **Navrhovaná cena v EUR** **bez DPH** |
| Povinné zmluvné poistenie |  |
| Havarijné poistenie |  |
| Poistenie osôb prepravovaných  v motorových vozidlách |  |
| **Cena celkom** |  |

Dátum:

pečiatka a podpis uchádzača

(v súlade so spôsobom konania uvedeným v obchodnom registri a pod.)

# Súhlas uchádzača s obsahom návrhu rámcovej dohody

**Identifikačné údaje uchádzača**

Obchodné meno:

Sídlo:

IČO:

Zastúpený:

Kontaktná osoba:

Kontaktné údaje:

Ako uchádzač vyhlasujem, že bez výhrad súhlasím s obsahom návrhu rámcovej dohody časti   
B. súťažných podkladov k nadlimitnej zákazke s názvom: **„Poistenie motorových vozidiel”**.

V ..............................., dňa ...............................

..................................................................

podpis osoby oprávnenej konať za uchádzača

# Prílohy súťažných podkladov

Príloha č. 1 Tabuľka č. 1 - Zoznam motorových vozidiel pre povinné zmluvné poistenie

Príloha č. 2 Tabuľka č. 2 - Zoznam motorových vozidiel havarijné poistenie

Príloha č. 3 Tabuľka č. 3 - Zoznam motorových vozidiel - poistenie osôb prepravovaných v motorovom

vozidle